**Răspunsul ei**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu, dragul meu, mi-ai scris și ai riscat,

iar eu, citind, îmi dau, acum doar, seama

că amândoi, din timpul de-altădat’,

simțim la fel, dar vezi și tu că teama

a fost aceea care, între noi,

nu a lăsat iubirea să se-arate.

Ți-am scris și eu, dorind ca amândoi

să-i facem adevărului dreptate,

să nu mai ocolim un lucru clar:

noi suntem, împreună, bucurie,

și ne simțim atât de bine chiar

atunci când, plini de noi și cu trufie,

ne lăudăm cu alte cuceriri,

prin viața agitată ce-am trăit-o.

Am suferit și eu, să nu te miri,

dar tot ce-am scris, am rupt și n-am grăit-o.

De-acum, săruturi lungi vor pedepsi

și trupurile noastre însetate,

și buzele ce n-au putut vorbi,

căci nu-i târziu și ... asta-i! Vezi, se poate!